Il-mara li allegatament tat daqqa ta' martell lill-ġara reġgħet spiċċat il-Qorti L-għada li ngħatat il-ħelsien mill-arrest, il-mara li lbieraħ tressqet akkużata li tat daqqa’ ta’ martell lill-ġara, reġgħet ġiet arrestata wara li kisret il-kundizzjonijiet imposti fuqha mill-Qorti. Kien is-sit illum.com.mt li żvela l-każ li seħħ jumejn ilu, meta l-mara, allegatament, tat daqqa ta’ martell lill-ġara tagħha. Hija ngħatat il-ħelsien mill-arrest bil-patt u l-kundizzjoni li ma tmurx fid-dar tagħha f’San Pawl il-Baħar, li tibqa’ f’appartament f’Raħal Ġdid u li ma toħroġx bejn is-7:00pm u t-8:00am. Iżda dalgħodu, il-Pulizija lemħitha viċin id-dar tagħha f’San Pawl il-Baħar u minn hemm spiċċat fl-iżbarra. Minkejja t-talba għall-ħelsien mill-arrest, il-Qorti ordnat li l-mara tinżamm arrestata anke jekk hi wieġbet mhux ħatja. Hija tilfet ukoll l-garanzija ta’ €10,000 li ħallset ilbieraħ. Il-Qorti talbet ukoll lid-direttur tal-ħabs biex jgħin lill-mara kemm jista’ jkun biex tegħleb sfidi li għandha.